Pasukan Gerakan Khas

Pasukan Gerakan Khas (PGK) merupakan satu markas operasi pasukan operasi khusus Polis Diraja Malaysia yang menyelaraskan Batalion 69 Komando (VAT69) dan Unit Tindak Khas (UTK). Pasukan berberet merah hati atau maroon dan Perang Pasir ini dilatih khas untuk menangani segala bentuk ancaman keganasan dan jenayah berat di Malaysia.
VAT 69 ditubuhkan khas sebagai pasukan khusus multi spektrum manakala UTK sebagai Unit Elit Anti-Keganasan. Kedua-dua unit ini mempunyai kemampuan menangani pelbagai serangan pengganas, pemberontakkan militan, pencerobohan sempadan, kegiatan lanun, penculikan dan jenayah berat lain bermula dari ancaman rompakan bersenjata hingga operasi menyelamat. Keanggotaan bagi kedua-dua unit khas ini adalah rahsia dikatakan beroperasi secara efektif pada bulan Oktober 1996
dan terdiri daripada bahagian siasatan khas, unit operasi sistem C4-I, kepakaran letupan khas (misalnya unit pemusnah bom), dan unit penggempur yang terdiri daripada unit penembak tepat, pasukan selam tempur dan pasukan payung terjun. Sebagai pasukan operasi khusus, setiap truper dan anggota kedua-dua unit ini memiliki kemampuan operasi di tiga persekitaran, iaitu di darat, laut, dan udara.
Peranan Pasukan Gerakan Khas meliputi:
Pada 20 hb Oktober 1997, pasukan 69 Komando dan Unit Tindak Khas dikoordinasikan dalam satu Unit markas operasi khusus dikenali sebagai Markas Pasukan Gerakan Khas. Unit ini dilancarkan oleh Ketua Polis Negara, Tan Sri (B) Rahim Noor. Namun, nama Pasukan Gerakan Khas ini dikekalkan dan kedua-dua unit ini masih beroperasi atas nama unit masing-masing iaitu Unit Tindak Khas sebagai Pasukan Gerakan Khas A dan Pasukan Gerakan Khas B merupakan gelaran kepada 69 Komando.
Unit Tindak Khas berpusat di Ibu Pejabat Polis Bukit Aman, Kuala Lumpur dan 69 Komando berpengakan di Ulu Kinta, Perak diletakkan dibawah tanggungjawab Timbalan Pengarah Jabatan Keselamatan Dalam Negeri / Ketenteraman Awam yang dipertanggungjawabkan terhadap tugas dan fungsi-fungsi PGK kepada KPN. Ia dipimpin oleh seorang Komander berpangkat Senior Assisten Commissioner II dan juga merangkap Timbalan Pengarah Bahagian Keselamatan Dalam Negeri / Ketenteraman Awam (KDN/KA).
Berikutan meningkatnya beberapa siri insiden keganasan di pasca serangan 11 September 2001 di Amerika Syarikat, unit ini dipertingkatkan kepada penugasan anti keganasan bagi mengelakkan negara yang berdaulat ini dipengaruhi oleh sebarang agenda pengganas walau seinci sekalipun. Bagi memastikan sebarang operasi (khasnya operasi anti-pengganas) berjaya, keanggotaan 69 Komando yang mana satu platun berkekuatan enam hingga 10 anggota dan diketuai oleh pegawai berpangkat sekurang-kurangnya Inspektor hingga Superintendant terdiri daripada ahli raifal atau anggota CQB, pakar bahan letupan, komunikasi dan paramedik. Selain itu, unit ini turut bekerjasama dengan pasukan khusus dan pasukam elit Angkatan Tentera Malaysia seperti 10 PARA, Grup Gerak Khas, PASKAL dan PASKAU bagi menjaga keselamatan dan keamanan Malaysia.
Komander PGK bertanggungjawab dalam sebarang operasi yang dijalankan. Kerjasama dan bantuan boleh diperolehi dari Ketua Polis Negeri di mana sebarang operasi tersebut dijalankan. Komander PGK juga bertanggungjawab terhadap pendekatan yang diambil dalam melaksanakan tugas.
UTK yang beroperasi seperti unit SWAT Amerika Syarikat ini menjalani operasi dengan tanpa pakaian seragam unit khas. Unit ini biasanya menjalankan operasi khas dan sulit menghapuskan sebarang kegiatan jenayah berprofil tinggi di malaysia.
Manakala 69 Komando yang asalnya merupakan batalion elit bagi Pasukan Polis Hutan (PPH) (kini Pasukan Gerakan Am) menjalankan operasi dihutan bersama dengan Angkatan Tentera Malaysia untuk membanteras segala ancaman pengganas komunis pada tahun 1969 hingga berakhirnya tempoh insurgensi pada tahun 1989 (20 tahun). Dilatih khusus oleh Special Air Service United Kingdom, perwira 69 Komando kini menjalani latihan pelbagai tempur dan misi pengintipan khas. 69 Komando atau VAT 69 juga diletakkan dibawah Pasukan Mencegah Keganasan bersama pasukan elit Angkatan Tentera Malaysia yang lain dan tertakluk dibawah arahan no 18 Majlis Keselamatan Negara (MKN) sebagai responder keempat Jika Diarahkan.
Pasukan penembak tepat dan pakar bahan letupan unit ini pernah mendapat latihan khas dari beberapa pasukan elit negara asing termasuklah Special Air Service (Australia, New Zealand dan United Kingdom), Pasukan Peronda Sempadan Polis Diraja Thailand dan beberapa unit-unit elit Amerika Syarikat seperti US Navy SEALs, Biro Penyiasatan Persekutuan (FBI), Special Weapon and Tactics (SWAT) serta pasukan elit yang lain. Sebagai cendera hati,beberapa anggota 69 Komando di beri beret kelabu Pasir yang di pakai oleh jurulatih 22 SAS sebagai kenangan iaitu beret kebanggaan yang dianugerahkan oleh pasukan ke 22 SAS.
Pada 14 November 2006, adalah menjadi sejarah pertama buat Pasukan Gerakan Khas apabila beret kebanggaan unit (Merah Hati) ini dianugerahkan sebagai Beret Diraja sempena dengan warna panji PGK setelah dipersembahkan kepada Yang Dipertuan Agong Tuanku Syed Sirajuddin Syed Putra Jamalulail di Perbarisan Diraja yang bertempat di Pusat Latihan Polis, Jalan Semarak, Kuala Lumpur sempena persaraan baginda sebagai Yang Dipertuan Agong.
PGK turut menjalani latihan silang bersama dengan unit-unit elit luar negara seperti SAS United Kingdom, BRIMOB Indonesia, STAR Singapura, SAS Australia, SAS New Zealand, GIGN Perancis, GSG-9 Jerman, Pasukan Penyelamat Tebusan FBI, US Green Beret dan US Special Operations Command Pacific (USSOCPAC).
Unit ini mendapat latihan khas meliputi kursus;
Pada 10 hb Disember 2003, Ketua Polis Negara Tan Sri (B) Mohd Bakri bin Omar telah melancarkan program latihan bersama USSOCPAC dengan unit ini serta pasukan separa tentera PDRM - Pasukan Gerakan Am PGA di Sekolah Latihan Pasukan Gerakan Am (SLPGA), Ulu Kinta, Perak. Di akhir latihan, dipercayai 42 daripada 194 yang layak dalam pemilihan pasukan ini. Bagi pemilihan dalam latihan asas 69 Komando pada bulan Mei hingga September 2006, hanya 44 daripada 91 anggota berjaya dipilih.
Berikut adalah senarai pangkat dan jawatan yang dipakai oleh unit ini sepertimana unit PDRM yang lain.
Sebagaimana pasukan khas yang lain, Pasukan Gerakan Khas semestinya dilengkapi dengan persenjataan khusus dan peralatan khas bagi penugasan khas menangani keganasan dan kegiatan jenayah berat. Disini ialah senarai senjata api dan peralatan yang digunakan oleh unit ini.
Diawal tahun 2007, dipercayai PDRM akan dibekalkan sistem persenjataan terbaru oleh Syarikat Persenjataan Heckler & Koch yang terdiri daripada senjata HK MP7 PDW, HK 416 Commando, HK 417 Sniper dan HK XM8 Commando kepada unit Pasukan Gerakan Khas dan unit-unit lain setelah menjalani uji nilai pada bulan Disember 2006 bagi meningkatkan keperluan sistem persenjataan yang ada didalam PDRM.
Difahamkan, pistol separa automatik Heckler & Koch Mark 23 berkaliber .45 ACP turut dibekalkan kepada 69 Komando PDRM ini bagi menggantikan pistol Colt M1911 yang telah usang, tetapi hanya segelintir kecil sahaja yang menggunakannya. Ini kerana, majoriti dikalangan pegawai dan anggota elit ini lebih gemar menggunakan pistol berkaliber 9 mm namun Mark 23 ini masih mendapat tempat terutamanya jika digunakan dalam pertempuran jarak dekat memandangkan ia begitu efektif dan mampu memberikan kuasa tembakan yang amat jitu (stopping power) sungguhpun menggunakan kaliber yang berkuasa tinggi.
Turut difahamkan, HK UMP 9 yang menggunakan peluru 9 mm ini turut digunakan oleh pasukan respon krisis yang ada di dalam unit aturgerakcepat Pasukan Gerakan Khas serta cawangan-cawangan PDRM dalam menangani sebarang krisis yang melibatkan keganasan dan jenayah. Submesingan Heckler & Koch MP5 adalah sistem persenjataan ringan yang paling cukup sinonim dengan persenjataan pasukan khas seluruh dunia termasuk PGK sendiri.
Peluru kekacang atau bean bag shells merupakan peluru senapang patah yang biasanya digunakan oleh polis khasnya di Amerika Syarikat bertujuan untuk menyuraikan rusuhan yang tidak mampu dikawal dengan gas pemedih mata. Ia tidak sama dengan kaliber Buckshoot, bebola kekacang peluru yang diperbuat daripada plastik dan getah ini hanya boleh mendatangkan kecederaan minima dan ia tidak membunuh. Bagi kegunaan 69 Komando, peluru ini digunakan untuk mencederakan penjenayah sekiranya diarahkan oleh pihak atasan untuk menangkap penjenayah itu hidup-hidup.
Berdasarkan laporan, unit ini menggunakan kereta perisai Commando V-150D dan GKN Sankey AT105 yang dilengkapi dengan senjata mesingan M60 oleh Pasukan Gerakan Am sebagai kenderaan tempur didarat khususnya dikawasan bandar dan hutan serta mengubahsuai kenderaan peronda polis (MPV), trak, van dan bas sebagai kenderaan taktikal. Bagi peperangan maritim pula, unit ini dibekalkan dengan bot tempur, jet ski dan Marine Subskimmer (bot selam mini) untuk tugas-tugas operasi amfibi dan kawasan perairan.
Sementara bagi penugasan operasi melalui udara, Pasukan Gerakan Khas menggunakan pesawat pengangkutan udara dari jenis C-130 Hercules yang dipinjamkan khas daripada Tentera Udara Diraja Malaysia (TUDM) dan pesawat milik Unit Udara PDRM sendiri yang terdiri daripada Cessna 206G, Cessna 208 Caravan 1 dan Pilatus Porter PC-6 bagi kegunaan unit payung terjun, penyusupan lintas udara dan penerjunan bebas (HALO/HAHO) serta helikopter jenis E-Squirrel AS-355 F2/AS-355N bagi tugas pengintipan, penurunan melalui tali dan teknik hover jump iaitu penerjunan dari pesawat ke permukaan air.
Kesimpulannya, kesemua penggunaan meliputi kelengkapan, persenjataan, peralatan sokongan, latihan dan logistik serta kenderaan pengangkutan yang dibekalkan kepada Pasukan Gerakan Khas PDRM ini boleh dikatakan setanding dengan kelengkapan unit-unit anti pengganas Amerika Syarikat dan Angkatan Tentera Malaysia. Dianggarkan, kerajaan Malaysia telah memperuntukkan beberapa juta Dollar Amerika (US Dollar) kepada PDRM untuk membeli semua kelengkapan tersebut secara berperingkat-peringkat bagi mempertingkatkan mobiliti pasukan elit ini sejajar dengan Rancangan Malaysia yang kesembilan.
Untuk memantapkan lagi keselamatan negara dari ancaman keganasan dan jenayah, 69 Komando turut melatih 2 tim penggempur yang dipercayai telah dilatih sendiri oleh unit khas asing, walaupun ia kurang popular tetapi mempunyai kemampuan untuk mengekang sebarang ancaman besar yang menggugat kestabilan negara. Unit yang diperkatakan tersebut adalah Unit Gempur Marin dan Unit Tiger Platun
Unit Tiger Platun pula merupakan satu unit khas di dalam Pasukan Gerakan Am (PGA) berprofil sederhana yang biasanya berkhidmat dibawah KDN/KA., tetapi kebanyakkannya tertumpu kepada tugas PGA. Berpusat di Bridged Utara,Tengah,Tenggara Sabah dan Sarawak, unit ini ditugaskan untuk mengekang sebarang kegiatan jenayah diPulau-pulau,persisiran pantai dan sempadan, khasnya aktiviti penyeludupan. Boleh dikatakan, unit ini bertindak sebagai unit penggempur hadapan sebelum bantuan daripada Pasukan Batalion tiba di lokasi serangan. Unit ini pernah terlibat dalam beberapa siri operasi dan berjaya menumpaskan penyeludupan disempadan.
Organisasi Pasukan Gerakan Khas ini dipimpin oleh seorang komander berpangkat Senior Asistent Commissioner II (SAC II). Dibawah adalah senarai pegawai kanan yang memegang jawatan tertinggi dalam pasukan elit ini.
Pusat operasi Pasukan Gerakan Khas ini berpusat di Bukit Aman dan terbahagi kepada 2 kawasan yang dipertanggungjawabkan oleh 2 detasemen PGK ini. Sila lihat data kawasan yang diberi.
Pada Febuari 2008, seorang pemimpin utama Jemaah Islamiah (JI) Singapura, Mas Selamat Kastari telah melarikan diri dari Pusat Tahanan Jalan Whitley, sebuah pusat tahanan yang paling ketat di Asia Tenggara. Beberapa bulan kemudian, beliau didapati bersembunyi di sebuah rumah kampung di Kampung Tawakal, Skudai, 40km dari bandaraya Johor Bahru.
Dengan intipan dan perancangan serbuan taktikal yang begitu rapi, pada 1 April 2009 jam 06:00 pagi, sepasukan unit anti-pengganas Unit Tindakan Khas diaturgerak untuk membantu anggota Cawangan Khas PDRM memberkas semula pemimpin militan di rumah kampung tersebut. Anggota UTK bertindak mengepung setiap penjuru rumah tersebut ketika Mas Selamat sedang tidur.
Menurut saksi kejadian, Mohd Saat Marjo, 57, yang merupakan jiran bersebelahan rumah tersebut menceritakan anggota bertopeng yang lengkap bersenjata automatik bersama dengan anggota Cawangan Khas yang berpakaian preman bertindak menyerbu rumah tersebut melalui dua buah pintu yang dipecahkan sebaik sahaja beliau enggan keluar menyerah diri walaupun diseru oleh pihak polis. Serbuan dan kepungan anggota UTK dan Cawangan Khas yang begitu teratur sekali menyebabkan Mas Selamat gagal untuk melepaskan diri sehingga beliau berjaya ditangkap. Beliau digari dan muka beliau diserkup dengan kain warna biru gelap sebelum dibawa keluar. Anggota biasa JI, Abdul Matin Anol Rahmat dan Johar Hassan turut ditangkap. Polis turut merampas beberapa dokumen dan maklumat perancangan sulit JI serta menghantar Unit Pemusnah Bom untuk memastikan rumah tersebut bebas dari sebarang bahan letupan. Walau bagaimanapun, penglibatan UTK dalam operasi tersebut tidak didedahkan kepada umum atas tahap kerahsiaan yang tinggi, tetapi penangkapan itu lebih terarah kepada unit Cawangan Khas.
Pada tahun 22 Ogos 2005, sebuah kapal curi milik seorang warga Hong Kong telah memasuki perairan Selat Melaka, setelah diselidik, Kapal tersebut sebenarnya telah dilaporkan hilang pada tahun 2003 di perairan Batam,Indonesia. Pada mulanya, kapal tersebut dikesan oleh Pasukan Gerakan Marin. Pasukan Gerakan Marin menerima maklumat pada kira-kira pukul 9.00 pagi bahawa kapal yang dipercayai MV Natris dan telah ditukar namanya kepada MV Paulijing memasuki perairan Selat Melaka dan sedang dalam perjalanan dari Khandra, India ke Pelabuhan Ho Chi Minh, Vietnam.
Bertindak di atas maklumat itu, Pasukan Gerakan Marin telah menghantar kapal peronda Polis Marin yang telah menghampiri kapal tersebut pada kira-kira pukul 10 pagi , menghubungi kapten kapal itu memaklumkan supaya berhenti.walau bagaimanapun, kapten MV Paulijing tidak mengendahkannya dan meneruskan perjalanannya ke arah selatan.
Pada masa yang sama, lima pegawai dan 32 anggota 69 Komando (PGK) diterbangkan ke Johor pada kira-kira pukul 5 petang. Dari Lapangan Terbang Sultan Ismail, Senai unit tersebut dibawa ke Kukup dengan helikopter dan di sana mereka diberikan taklimat oleh Deputi Supritendan Polis, Mohd Yazib Bin Abd Aziz
Pada 11 malam , Pasukan Gerakan Marin dan 69 Komando (PGK) ke Pulau Pisang dan bersedia untuk bertindak pada masa yang sesuai sehingga pada kira-kira pukul 3.20 pagi anggota 69 Komando (PGK) dan Unit Khas Marin berjaya menaiki dan menawan kapal tersebut.
Setelah diperiksa kapal itu didapati membawa kacang soya dan sejenis bahan yang dipercayai cuka. Kapal itu turut membawa 19 orang anak kapal dan seorang kapten warga China yang berumur dalam lingkungan 20 hingga 45 tahun. Kapal itu kemudian dibawa ke perairan Tanjung Piai untuk pemeriksaan selanjutnya dan laporan polis. Operasi ini telah dilaporkan dalam rancangan 999 di TV3 pada tahun 2005 yang lalu.
Tiga hari kemudian selepas insiden kecurian senjata pada 20 Julai tahun 2000, satu operasi dinamakan Ops Subuh dilancarkan dengan menghantar 43 anggota pasukan tentera dan polis. Diketuai oleh pegawai 69 Komando (PGK), ASP Abd Razak bin Mohd Yusoff bersama pegawai tinggi Angkatan Tentera Malaysia, Leftenan Jeneral Zaini Mohd Said dihantar ke Bukit Jenalek, Sauk, negeri Perak untuk bertemu dengan ketua militan Al-Ma'unah, Mohamad Amin bin Mohamad Razali. Kumpulan tersebut berjaya melarikan 95 laras raifal Colt M16, 2 laras Steyr AUG, 4 laras mesingan berat (GPMG), 5 laras senjata pelancar bom tangan M203, 26 bayonet dan peluru di dua pos kawalan markas tentera di Kuala Rui, Perak serta menjadikan 2 orang pegawai polis, seorang anggota komando Grup Gerak Khas dan seorang penduduk kampung sebagai tebusan. Kumpulan militan tersebut berhasrat untuk menggulingkan kerajaan secara kekerasan bersenjata dan mencabuli Perlembagaan Malaysia serta ingin menggantikan sistem pemerintahan demokrasi dengan sistem pemerintahan Islam.
Mohamad Amin bersama rakan-rakan seperjuangannya diseru untuk meletakkan senjata dan menyerah diri kepada pihak tentera. Akan tetapi, sebelum percubaan meletakkan senjata dilaksanakan, Amin dipercayai mengacukan senjata M16/203 ke arah Zaini namun Zaini bertindak menepis senjata tersebut menyebabkan tembakan tercetus dari senjata Amin dan bermulanya insiden tembak-menembak di antara kumpulan Al-Ma'unah dengan unit elit pasukan keselamatan. Tragedi tersebut menyaksikan kematian 2 daripada 4 orang tebusan di mana seorang anggota Cawangan Khas PDRM, Koperal Detektif Sanghadevan, Matthew anak Medan dari anggota Grup Gerak Khas diseksa hingga mati dan mayat kedua-dua orang tebusan ini dikebumikan bersama, manakala 2 lagi tebusan iaitu seorang anggota PDRM, Sarjan Mohd Shah bin Ahmad dan orang awam, Jaafar bin Puteh terselamat. Abdul Halim Ali @ Ahmad, seorang ahli militan Al-Ma'unah terbunuh dalam kejadian tembak menembak tersebut dan 29 ahli kumpulan yang lain berjaya diberkas. Mohamad Amin, Zahit bin Muslim dan Jamaludin bin Darus serta Jemari bin Jusoh dijatuhi hukuman gantung sampai mati manakala 16 yang lain dipenjarakan seumur hidup. Sementara 10 lagi ahli kumpulan tersebut iaitu Megat Mohamed Hanafi bin Ilias, Muhamad Nukhshah Bandi bin Che Mansor, Riduan bin Berahim, Azlan bin Abdul Ghani, Shahidi bin Ali dan Khairul Anuar bin Mohamed Ariffin dihukum penjara 10 tahun oleh Mahkamah Tinggi selepas mengaku bersalah kerana melakukan pengkhianatan terhadap Yang DiPertuan Agung pada perbicaraan Isnin bagi mengemukakan rayuan diringankan hukuman. Leftenan Jeneral (B) Zaini bin Mohamad Said dan ASP Abd Razak bin Mohd Yusoff dianugerahkan pingat Seri Pahlawan Gagah Perkasa atas keberanian mereka dalam insiden tersebut.
Pada 12 September 2002, Ahmad Mohd Arshad atau dikenali Mat Komando, 37, ketua kumpulan Geng 13 dan seorang penjenayah No.1 Malaysia yang dikehendaki polis dalam 52 insiden rompakan bersenjata berjumlah RM2.5 juta dipercayai bersembunyi di Felcra Kampung Hujung Ketun di pedalaman Kedah.
Berbekalkan risikan dan maklumat daripada penduduk kampung, 10 anggota 69 Komando Pasukan Gerakan Khas (PGK) dibantu oleh Pasukan Gerakan Am dihantar untuk memberkas penjenayah terbabit yang bersembunyi di dalam sebuah pondok di kampung tersebut.
Menyedari kehadiran polis setelah diberi amaran "Polis! Jangan lari!!!", Mat Komando bertindak memulakan tembakan dan dalam insiden tembak-menembak tersebut pada subuh 12 September 2002, menandakan episod berakhirnya riwayat ketua kumpulan Geng 13 apabila beliau telah ditembak mati dibahagian kepala dan rusuk kirinya. Polis turut merampas sepucuk pistol Colt M1911 berserta 3 butir peluru dan revolver .22 dan 2 butir peluru serta wang tunai RM70 milik penjenayah. Ketua Polis Negara, Tan Sri (B) Norian Mai berkata, kematiannya itu telah membawa kepada kejayaan pihak polis berikutan tumpasnya 4 lagi rakannya setelah keempat-empat mereka terbunuh dalam insiden berbalas tembakan dengan polis dengan 9 lagi berjaya diberkas.
Pada 27 Disember, 2002, Unit Tindak Khas Bukit Aman terlibat dalam operasi memburu Geng M16, kumpulan penjenayah yang paling dikehendaki yang pernah melakukan rompakan ke atas Bank of Tokyo pada tahun 1985 dan 16 rompakan ke atas rangkaian kedai emas dan pajak gadai yang melibatkan kerugian sebanyak RM21.28 juta. Difahamkan, kumpulan tersebut dipercayai kesemuanya berbangsa Cina dan salah seorang daripada mereka adalah perancang utamanya, Elvis Keh Jiang Long atau Ah Po, seorang bekas tentera Singapura dan beliaulah yang bertanggungjawab melatih ahli kumpulan itu tentang penggunaan pelbagai jenis senjata api dan taktik bagi menjayakan rancangan untuk merompak. Ini boleh dibuktikan yang mana kumpulan tersebut melakukan setiap rompakan dengan taktik ala-tentera. Dalam kejadian tembak-menembak di satu kawasan selekoh berhampiran Taman Rekreasi Hutan Galla, Mantin, Negeri Sembilan, 2 penjenayah M16 iaitu ketua kumpulannya, Sunny Chai atau nama sebenarnya Sum Wing Chang dan orang kanannya Hew Yau berjaya ditembak mati, manakala seorang lagi ahlinya, Chang Kew Yin berjaya melepaskan diri. Berikutan insiden tersebut, seorang anggota polis cedera serta berjaya merampas sepucuk pistol Colt berserta 16 butir peluru, sepucuk revolver Smith & Wesson, selaras senapang patah, selaras M16 yang rosak serta dua butir peluru dan 3 topeng ski dalam kereta Proton Waja milik penjenayah. Pada 28 Disember jam 2 petang, Chang akhirnya tumpas setelah beliau ditembak mati oleh polis di Jalan Keris, Taman Sri Tebrau, Johor Bahru dan merampas sepucuk pistol Norinco buatan China berserta tiga butir peluru. Pengarah Jabatan Siasatan Jenayah Bukit Aman, Komisioner (B) Dato' Salleh Mat Som berkata, hingga kini polis masih lagi memburu beberapa lagi ahli serpihan kumpulan tersebut termasuk menghantar anggotanya ke Singapura dan Thailand untuk menumpaskan Ah Po serta meminta bantuan polis Australia untuk mengesan Hew Soon Loong @ Hong Kong Chai, yang dipercayai melarikan diri ke negara itu.
Pada 18 Januari 2000, Unit Tindak Khas terlibat dalam operasi menumpaskan Geng Steyr yang di dalangi oleh seorang bekas komando bernama Mohd Hizan Jaafar bersama 5 lagi rakannya selepas merompak sebuah bank di Sri Serdang, Selangor. Dalam operasi ini, dua ahli kumpulan termasuk Mohd Hizan dan Abu Hasan ditembak mati di Kampung Melayu Majidee dan dua lagi berjaya ditembak mati di Plaza Tol Kempas, Johor Bahru serta merampas 4 laras raifal tempur Steyr AUG, sepucuk pistol Smith & Wesson .22, selaras senapang patah jenis Remington, 85 butir peluru hidup berkaliber 5.56 mm, tiga butir peluru hidup .22, beberapa kelongsong peluru dan wang berjumlah RM291,000. Polis turut melakukan operasi memburu dua lagi ahlinya yang masih bebas.
Pada malam 20 September, 1998, setelah menerima arahan daripada Perdana Menteri kepada Ketua Polis Negara, Tan Sri Rahim Noor, sepasukan Unit Tindak Khas PDRM yang lengkap bersenjata diketuai oleh Inspektor Mazlan bertindak menyerbu dan menangkap bekas Timbalan Perdana Menteri Malaysia, Dato' Seri Anwar Ibrahim di kediamannya setelah 18 hari beliau dipecat dari Kabinet dan memulakan reformasi anti-Mahathir bersama 100, 000 orang di Kuala Lumpur.
Pada Oktober 2006, seorang pegawai dan dua anggota Unit Tindakan Khas (UTK) PDRM ditahan kerana disyaki bersubahat dengan Abdul Razak Baginda dalam kes pembunuhan seorang wanita warga Mongolia, Altantuya Shaariibuu dimana beliau dibunuh sebelum mayatnya diletupkan dengan bom C4 pada Oktober 2006 di Shah Alam, Malaysia. Dua pegawai yang terlibat dalam pembunuhan ini adalah Chief Inspektor Azilah bin Hadri dan Koperal Sirul Azhar bin Umar, manakala seorang lagi anggota, Konstabel Wanita Fatimah binti Abdul Wahap yang bertugas di bahagian persenjataan UTK dibebaskan setelah mendapati tidak terlibat dalam pembunuhan ini. Razak, Azilah dan Sirul dibicarakan atas pembunuhan ini. Sehingga ke hari ini, perbicaraan ke atas ketiga-tiga yang disyaki ini masih belum selesai.